क्लब टिम चेस : दोलखा चेस अगाडि
छैटौं तुल्सीलाल स्मृति राष्ट्रिय क्लब टिम च्याम्पियनसिप बुद्धिचाल प्रतियोगितामा बुधबार पाँचौं चरणको समाप्तिमा दोलखा चेस होमले एकल अग्रता बनाएको छ ।
काठमाडौँ — छैटौं तुल्सीलाल स्मृति राष्ट्रिय क्लब टिम च्याम्पियनसिप बुद्धिचाल प्रतियोगितामा बुधबार पाँचौं चरणको समाप्तिमा दोलखा चेस होमले एकल अग्रता बनाएको छ ।दोलखाले चौथो चारणमा आयोजक ललितपुर स्पोर्ट्स क्लबमाथि जित पायो भने पाँचौं चरणमा थापाथली पार्क चेस क्लबलाई हराएर १० अंक बटुल्दै चेस होमले अग्रता बनायो ।दोलखाका वर्तमान नेपाल च्याम्पियन एफएम रुपेश जैसवालले राजन सुवेदीलाई हराए भने क्षितिज भण्डारीसँग बराबरी खेले । दोस्रो बोर्डमा खेलिरहेका सुश्रुत दाहालले सुरोज महर्जनमाथि जित निकाले भने सुशील चौधरीसँग बराबरी खेले । महान नर्सिङले रिसोन थापासँग बराबरी खेले भने सेम सुब्बामाथि विजयी प्राप्त गरे । डब्लूएफए सुजना लोहनीले आयुष देमन रौरालाई पराजित गर्दै अनुपजंग शाहसँग बराबरी खेलेकी छन् । दोलखाका चारै खेलाडीले टिमलाई जिताउन महत्त्वपूर्ण भूमिका खेले । आयोजक ललितपुर स्पोर्ट्स क्लब चौथो चरणमा दोलखा चेस होमसँग पराजित भएपछि पुनः पाँचौं चरणमा भक्तपुर जिल्ला बुद्धिचाल संघलाई हरायो । टोलीले नकआउट चरणमा प्रवेश गर्ने सम्भावना जीवित राखेको छ । आयोजक ललितपुरका राजन सुवेदीले पुरुषोत्तम दाहालसँग बराबरी गरेका छन् भने सुरोजले विक्रम चोकामीलाई हराए । रिसोन थापाले स्वर्णिम दुवाललाई पराजित गर्दा आयुष रौराले अभिक शाहसँग बराबरी खेले ललितपुर ८ अंकसहित दोस्रो स्थानमा छ । मकवानपुर जिल्ला बुद्धिचाल संघले ललितपुर महानगरपालिकालाई पराजित गर्दा सीएम कृष्ण थापाले सीएम सजिन महर्जनसँग पराजय बेहोरे । सिन्देश्वर दासले कमल श्रेष्ठ, सुदेन तुइतुइले आर्य मुकारुङल र अनुशा गौतमले पुनम प्रसाईंलाई पराजित गरे । पाँचौं चरणमा मकवानपुरका सीएम कृष्ण थापाले गोदावरी नगरपालिकाका धिरेन राई र अनुशा गौतमले शान्ति धिमाललाई हराए । सिन्देश्वरले सानुभाइ महर्जनसँग बराबरी गर्दा सुदेन भने शुभम न्यौपानेसँग पराजित भए । मकवानपुर ८ अंक प्रोग्रेसिभ आधारमा तेस्रो स्थानमा छ । कोशी प्रदेश चेस संघ र थापाथली चेस पार्कले पनि नकआउट चरणमा पुग्ने सम्भावना कायमै राखेका छन् । भक्तपुर, दोलखा र लुम्बिनी इभेन्ट म्यानेजमेन्ट क्रमशः छैटौं, सातौं र आठौं स्थानमा छन् । गोदावरी नगरपालिका नवौं, पुल्चोक चेस क्लब दसौं र कास्की जिल्ला बुद्धिचाल संघ एघारौं स्थानमा छन् ।